**ПРИПРЕМА ДЕТЕТА ЗА ПОЛАЗАК У ШКОЛУ**

 Ако ваше дете не зна, да би му олакшали полазак у школу, научите га:

* да седи 20 минута прелиставајући сликовнице, цртајући, бојећи...
* да правилно држи оловку (да је наслања на средњи прст, док је палац и кажипрст држе), да користи гумицу (брисање у једном правцу), резач, маказе...
* да зна која му је лева, а која десна рука
* да зна да се оријентише у простору и времену (доле, горе, лево, десно, напред, назад; дан, ноћ, јутро, подне, вече)
* да правилно изговара све гласове
* да говори разговетно, самостално, кратким, правилним, пуним реченицама
* да се учтиво обраћа (добар дан, хвала, молим, изволите, ИЗВИНИТЕ...)
* да слуша друге док говоре и да у разговору не упада у реч
* да зна да нацрта кућицу, дрво, људску фигуру са детаљима, да именујe и разликује боје, да броји до десет, унапред и уназад, ...
* да уочава ситне детаље и разлике (биће корисно за читање и математику)

* да само облачи јакну, веже пертле, стави капу...
* да препознаје своје ствари, да само слаже своју одећу, враћа играчке на место...
* да само иде у тоалет, да пере руке после тоалета, пре и после јела...
* да воли и поштује своје другаре, да их не повређује и не буде себичан у игри, да на насиље не одговара насиљем, већ да речима изражава своја осећања и потребе, вербалном опоменом, па, на крају, обраћањем одраслима...
* да зна да баца и хвата лопту двема и једном руком
* да зна своје и Ваше пуно име и презиме, своју адресу и број Вашег телефона,

**ЈОШ НЕКОЛИКО САВЕТА:**

* Прилагодите ритам спавања и оброка оном које ће дете имати кад пође у школу.
* Развијајте КОНЦЕНТРАЦИЈУ кроз заједничке игре (скакање, прескакање, трчање, провлачење, „вртење у круг“, игре лоптом, игра меморије – картице, слагалице, „На слово, на слово...“, пронађи сличности и разлике по боји, облику, величини, дебљини и др, бирајте играчке и друштвене игре које ће им развијати памћење, доследност, упорност, стрпљивост, које их уче и да губе, и да побеђују)
* ФИНУ МОТОРИКУ која је неопходна за добро писање ћете развијати кроз све активности за које је потребно скупљање и опружање шаке (обликовање пластелина или теста, стискање мекане лоптице, цртање кратком оловком, узимање ситних предмета, цртање, бојење, сецкање, лепљење, сипање и пресипање, грађење лего или сличним коцкицама, низање перлица или тестенине на штапиће, пертле, окретање страница...)
* Треба да долази само до решења тако што ћете га наводити да само закључује преко самосталног опажања и уочавања, дозволите му да размисли, проба,увежба и научи само (и пливање ће научити ако оно само покушава, а не гледајући Вас како пливате
* Дете не мора да зна да чита и пише пре школе. То ће научити у школи. Међутим, ако спонтано започне процесе читања и писања пре школе и уколико их то занима, било би погрешно ускраћивати им то учење.
* Пред дететом изражавајте позитивно мишљење о школи и учитељици, хвалите га кад се труди и кад нешто добро уради и подстичите га да буде поносно што полази у школу.
* БУДИТЕ ПОЗИТИВНИ ПРИМЕР СВОМ ДЕТЕТУ! Оно што радите Ви, радиће и оно, како се понашате Ви – понашаће се и оно, оно што говорите Ви – говориће и оно!

**ПРИПРЕМА ЗА ТЕСТИРАЊЕ КОД ПЕДАГОГА**

Када је деци и родитељима тешко и суочавају се са проблемима разне врсте, поред учитеља ту је педагог да својим саветодавним радом и подршком заједно са вама трага за решењима.

 Педагог је иначе прва особа у школи са којом дете остварује ближи контакт и први упознаје ваше дете. Тај моменат свако дете доживи другачије, а како би он протекао што пријатније за дете важно је и како га ви као родитељи припремате за разговор са педагогом.

 Оно о чему треба да водите рачуна јесте да детету, пре довођења на разговор код педагога, објасните шта га очекује:

⮚ Можете му рећи да иде на први разговор за полазак у школу, где ће цртати и причати о стварима које зна.

⮚ Важно је да дете не плашите школом и да на разговор дете дође опуштено, без стреса.

⮚ Причајте му охрабрујуће ствари о школи и будућем учитељу.

⮚ Ако је дете болесно или из неког разлога у стресу одложите разговор код педагога,

 немојте га доводити болесног, јер је први утисак о школи детету врло важан.

⮚ Стрпљиво одговорите детету на сва питања у вези разговора код педагога, а након

 разговора саслушајте његов доживљај тог искуства.